Trådløs oplader med billedramme

En trådløs oplader til mobiltelefoner og true wireless hovedtelefoner er sjældent køn, men bør tværtimod helst skjules. Twelve South har med deres seneste Qi-oplader forsøgt at camouflere opladeren; når den står på skrivebordet, ligner den en helt almindelig billedramme.

Du kan naturligvis benytte et dit eget billede af kæresten, hunden eller familien. Eller bare et grafisk mønster, alt efter temperament. Opladeren måler 10 x 15 centimeter, så den er tilpasset det mest almindelige fysiske billedformat.

Tricket er, at der er indlejret en Qi-kompatibel oplader i det genemsigtige bagstykke, der kan placeres både vand- og lodret. Stort set alle enheder, der understøtter trådløs opladning, benytter Qi-standarden (bortset fra Apple Watch), så både telefoner, hovedtelefoner og andre dimser kan suge strøm fra “billedrammen”.

Ifølge pressemeddelelsen understøtter Twelve South PowerPic både 5W, 7W og 10W opladning. Der medfølger både USB-C kabel og en 20W-strømforsyning og banditten koster 529 kroner.

Den fås i både sort og hvid og kan beses yderligere på Twelve South-hjemmesiden.

Et andet fikst forsøg på at camouflere en trådløs oplader kommer fra Ikea, der har lavet en udgave, der kan skrues op under ethvert bord.

Trådløs oplader med billedramme