Nu kommer det trådløse køkken

Forestil dig en brødrister, der virker uden at den skal sættes i stikkontakten. Eller en blender. Det kan blive en realitet inden for kort tid. På IFA-messen i Berlin viste Wireless Power Consortium, WPC, nemlig grundlaget for det trådløse køkken – den såkaldte Ki standard.

Med hjælp fra Ki kan vi i fremtiden undgå kablerne til både elkedlen, brødristeren, blenderen, airfryeren og andre køkkenmaskiner. Under IFA blev det meddelt, at den endelige specifikation er klar, og at producenter nu vil kunne ansøge om Ki-certificering for deres kommende produkter.

I øjeblikket er køkken-giganter som Philips, Miele og Midea allerede medlemmer af WPC.

Som navnet antyder er Ki en søsterteknologi til Qi, der bruges til at oplade eksempelvis telefoner trådløst. Men i modsætning til Qi kan den nye standard ikke alene lade produkterne op, den kan også forsyne dem løbende med strøm under brug.

I modsætning til Qi og Qi2, der kan levere op til 15 W, kan Ki fodre apparaterne med op til 2.200 W, hvilket burde være nok til de fleste køkkenmaskiner og dermed muliggør det trådløse køkken.

Ligesom Qi benytter Ki-standarden elektromagnetisk induktion til trådløs overførsel af strømmen. Teknologien kan bygges ind i både kogeplader og endda køkkenborde. WPC har produceret nedenstående video, der viser lidt om Ki-standardens fortræffeligheder.

Nu kommer det trådløse køkken